
Kolmenkymmenen vuoden kuluttua aloin


ymmärtää, että tuntemattomaksi jääneen


profeetan henkilöllisyydelle voi olla


yllättäväkin selitys! MH










VUONNA 1990


Oli vuosi 1990. Elettiin joko syyskuun loppua, tai lokakuun alkua. Olin 19-vuotias ja hiljattain siunattu evankelistan tehtävään. Tästä syystä olin mukana ensimmäistä kertaa seurakuntien työntekijäpäivillä, Keski-Suomessa. Naispuolisia osanottajia ei paikalla juurikaan ollut ja siksi väliajalla seisoskelin yksin eteisessä. Lähelläni oli ryhmä miehiä, keskenään keskustellen, kun yksi heistä kiinnitti huomion minuun, sanoen: "Hei, täällä on Tynnin Paavon tyttö (isäni oli laajalti tunnettu kiertävä julistaja), kerropas meille mitä isäsi sanoo, missä ajassa nyt elämme?”


Silloin naulakon takaa kuului pieni kohahdus, vaikka en edes tiennyt kenenkään olevan siellä. Olinhan seissyt paikallani jo pidempään, enkä ollut nähnyt kenenkään menevän vieressäni olevan naulakon taakse, välikköön.


Kuitenkin, kohahduksen jälkeen tuntematon mies tuli naulakkojen välistä esiin ja lähestyi ryhmäämme. Näin ensin pelkästään askeleita ottavat jalat ja sitten mies tuli näkyviin, jääden niiden miesten taakse, jotka seisoivat rinkinä ympärilläni.


Hän liikkui ryhmän takana, kuin etsien sopivaa kohtaa josta varmasti kuulisi kaiken. Välillä häntä ei näkynyt ollenkaan, mutta sitten hän taas olikin miesten takana. Hän vaikutti hyvin kiinnostuneelta kuulemaan mitä kysymyksiin vastaan ja hänen silmissään näkyi pilke huvittuneisuutta ja tarkkuutta.

